32011D0107
L 043/33
SLUŽBENI LIST EUROPSKE UNIJE
10.02.2011.
ODLUKA KOMISIJE
od 10. veljače 2011.
o izmjeni Odluke 2007/756/EZ o donošenju zajedničke specifikacije nacionalnog registra vozila
(priopćena pod brojem dokumenta C(2011) 665)
(Tekst značajan za EGP)
(2011/107/EU)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Direktivu 2008/57/EZ Europskog parlamenta i Vijeća od 17. lipnja 2008. o interoperabilnosti željezničkog sustava unutar Zajednice (1), posebno njezin članak 33.,
budući da:
(1)
Odjeljak 2.2. Priloga Odluci Komisije 2007/756/EZ od 9. studenoga 2007. o donošenju zajedničke specifikacije nacionalnog registra vozila u skladu s člankom 14. stavcima 4. i 5. Direktive 96/48/EZ i 2001/16/EZ (2) opisuje provedbu zajedničke europske arhitekture za nacionalne registre vozila (NVR-ove) i propisuje ažuriranje Odluke, ako je to potrebno, nakon što Europska agencija za željeznice vrednuje pilot projekt. Pored toga on propisuje odluku kojom se povezuju nacionalni registri vozila sa središnjim Virtualnim registrom vozila (VVR-om). Europska agencija za željeznice je provela i vrednovala pilot projekt. 26. ožujka 2010., dostavila je Komisiji preporuku ERA/REC/01-2010/INT kojom predlaže ažuriranje Priloga Odluci 2007/756/EZ. Odluku 2007/756/EZ potrebno je na odgovarajući način izmijeniti.
(2)
Članak 33. stavak 2. Direktive 2008/57/EZ utvrđuje da NVR mora, između drugih obveznih podatka, navesti vlasnika vozila i subjekt nadležan za održavanje. Stoga je potrebno odrediti prijelazno razdoblje za uključivanje polja 9.2. „Registarski broj poduzeća” u nestandardne nacionalne registre vozila i ažuriranje podataka o vlasniku i subjektu nadležnom za održavanje vozila već registriranih u nacionalnom registru vozila.
(3)
Prijelazna razdoblja za postojeća vozila opisana u odjeljku 4.3. Priloga Odluci 2007/756/EZ istekla su ili ističu. Prethodni subjekt odgovoran za registraciju vozila morao je staviti sve zahtijevane podatke na raspolaganje u skladu sa sporazumom između njega i registracijskog subjekta imenovanog na temelju članka 4. Odluke 2007/756/EZ. Ti podaci su trebali biti preneseni do 9. studenoga 2008. Registracijski subjekt svake države članice morao je unijeti vozila koja se koriste u međunarodnom prometu u svoj nacionalni registar vozila do 9. studenoga 2009. Registracijski subjekt svake pojedine države članice morao je unijeti vozila koja se koriste u domaćem prometu u svoj nacionalni registar vozila do 9. studenoga 2010.
(4)
Mjere predviđene ovom Odlukom u skladu su s mišljenjem Odbora uspostavljenog na temelju članka 29. stavka 1. Direktive 2008/57/EZ,
DONIJELA JE OVU ODLUKU:
Članak 1.
Prilog Odluci 2007/756/EZ zamjenjuje se Prilogom ovoj Odluci.
Članak 2.
1. Europska agencija za željeznice prilagođava instalacijske datoteke i dokumente koji se koriste za uspostavu standardnog nacionalnog registra vozila, program za prevođenje i virtualni registar vozila tako da se dodaju podaci o odobrenju za uporabu koji su dodijeljeni u drugim državama članicama (stavke 2., 6., 12. i 13.) do 30. lipnja 2011.
2. Europska agencija za željeznice objavljuje vodič za primjenu zajedničke europske arhitekture NVR-a do 30. lipnja 2011.
Članak 3.
1. Države članice prilagođavaju svoje nacionalne registre vozila kako bi uključile podatke o odobrenjima za uporabu, koja su dodijeljena u drugim državama članicama (stavke 2., 6., 12. i 13. u Prilogu), te ako koriste nestandardni nacionalni registar vozila, kako bi uključile polje 9.2. „Registarski broj poduzeća” navedeno u Prilogu u skladu s datotekama za postavljanje iz članka 2. do 31. prosinca 2011.
2. Za vozila koja su registrirana prije stupanja na snagu ove Odluke, države članice dužne su osigurati da se registarski broj poduzeća subjekta nadležnog za održavanje upiše u nacionalni registar vozila do 31. prosinca 2011.
Članak 4.
Države članice osiguravaju povezanost svog nacionalnog registra vozila s virtualnim registrom vozila do 31. prosinca 2011.
Članak 5.
Ova je Odluka upućena državama članicama.
Sastavljeno u Bruxellesu 10. veljače 2011.